A kormány új szabályai szerint már magát az Ubert is büntethetik, sőt, le is tilthatják, ha rosszul viselkedik.

Az Uber szerint munkahelyeket tesz tönkre és nem veszi figyelembe 150 ezer fiatal felhasználó érdekeit a kormány javaslata.

Vasszigorral lépne fel a kormány

Ugye arra gondolnak, hogy pénteken Fónagy János államtitkár kemény ötletekkel állt elő Uber-ügyben, hogy lecsillapítsa a dühödten tüntető taxisokat.

A belengetett szigorítás szerint

9 büntetőponttal sújthatják a sofőrt, aki engedély nélküli taxizik

Aki kétszer lebukik, annak már annyi büntetőpontja lesz, hogy legalább fél évre elveszik a jogosítványát.

Akit egyszer tiltott taxizáson kapnak, annak három évre kivonhatják a kocsiját a forgalomból.

A diszpécserszolgálat akkor is 300 ezer forintra lesz bírságolható, ha maga legálisan működik, de olyan sofőrnek nyújt diszpécserszolgáltatást, aki nem szállíthatna utasokat. Vagyis ha valaki a megfelelő papírok nélkül uberezik, akkor nemcsak a sofőrt, de a „diszpécserként” működő Ubert is megbüntethetik. De a feketetaxis egyébként is büntethető, akár 200 ezret is fizetnie kell, ha nem tudja igazolni magát.

Uber: Kiállunk partnereink mellett

Fekete Zoltán, a magyar Uber vezetője ezeken a javaslatokon eléggé kiakadt. Közleményt adott ki, amelyben azt írta: Magyarországon 1200 autós használja az Ubert, nekik van személyszállítói engedélyük, befizetik az adókat, és minden egyes út után számlát adnak.

Látták a sajtóban a híreket és az alapján nekik úgy tűnik, hogy

a kormány tervei alkotmányellenesek, és sértik az uniós jogot is

Szeretnék megismerni mihamarabb a tervezetet. Addig is az Uber folytatja működését Budapesten, kiáll minden egyes autós partnere mellett, mondta az uberes Fekete. A törvényjavaslatot hétfőn nyújtják be a parlamentnek.